**การต่อต้านการทารุณกรรมต่อสตรีสูงอายุ**

(Neglect, Abuse and Violence Against Older Women.)

 นางสาวปิยะนุช นาคแก้ว

นักพัฒนาสังคมปฏิบัติการ

กลุ่มการคุ้มครองและพิทักษ์สิทธิ

สำนักส่งเสริมและพิทักษ์ผู้สูงอายุ

ผู้เขียนได้เรียบเรียงโดยแปลจากเอกสารทางวิชาการขององค์การสหประชาชาติเรื่อง Neglect, Abuse and Violence Against Older Women. เนื่องจากปัจจุบันปัญหาการทารุณกรรมต่อสตรีสูงอายุเป็นปัญหาร่วมกันของทุกภูมิภาคทั่วโลก แม้จะมีข้อมูลว่าสตรีสูงอายุมีความเสี่ยงจากการทารุณกรรม โดยเฉพาะสตรีโสดและหม้าย ที่มักจะเป็นกลุ่มเสี่ยงต่อการถูกกระทำความรุนแรงมากกว่าบุรุษสูงอายุ และยังไม่มีการศึกษาวิจัยอย่างต่อเนื่อง รวมทั้งการให้คำจำกัดความของการกระทำความรุนแรงต่อสตรีสูงอายุยังเป็นข้อถกเถียงกันอย่างกว้างขวาง ในวงวิชาการ ความแตกต่างในการจำกัดความเนื่องมาจากแง่มุมในการศึกษา ผู้ศึกษาอาจมองในแง่ผู้กระทำ ผู้ถูกกระทำ ผู้ดูแล แพทย์ หรือนักกฎหมาย ทำให้การจำกัดความแตกต่างกันออกไป และการกำหนดช่วงอายุของผู้สูงอายุตามกฎหมายของแต่ละประเทศแตกต่างกัน

การทารุณกรรมผู้สูงอายุนั้นสามารถกระทำได้หลายรูปแบบทั้งโดยตั้งใจและไม่ตั้งใจ ซึ่งในที่นี้จะกล่าวถึงการทารุณกรรมผู้สูงอายุในลักษณะต่างๆ ดังนี้

 ๑. การทอดทิ้งผู้สูงอายุ (Neglect) หมายถึง การไม่ตอบสนองความต้องการของผู้สูงอายุทั้งทางด้านร่างกายและจิตใจ เช่น การปฏิเสธหรือจัดให้มีการดูแลผู้สูงอายุในชีวิตประจำวันได้อย่างเพียงพอ

๒. การทารุณกรรมทางร่างกาย (Physical abuse) หมายถึงการทำร้ายร่างกายให้เกิดความเจ็บปวดในรูปแบบต่างๆ เช่น ทุบตี ผลักไส การข่มขู่ด้วยอาวุธ ฯลฯ

๓. การทารุณกรรมทางเพศ (Sexual abuse) หมายถึงการล่วงละเมิดทางเพศ รวมทั้งพฤติกรรมที่ไม่เหมาะสมทางเพศที่กระทำต่อผู้สูงอายุ

๔. การทารุณกรรมทางจิตใจ (Psychological abuse) หมายถึงการกระทำทางวาจา และการล่วงละเมิดทางอารมณ์เพื่อให้เกิดความเจ็บปวดทางจิตใจ และความทุกข์แก่ผู้สูงอายุ

๕. การล่วงละเมิดทางการเงินและการแสวงหาผลประโยชน์ (Financial abuse and exploitation) หมายถึงการนำทรัพย์สินของผู้สูงอายุไปใช้โดยไม่ถูกต้องตามกฎหมาย

๖. การทอดทิ้งผู้สูงอายุให้อยู่ตามลำพัง (Self-neglect) หมายถึงกรณีที่ผู้สูงอายุอยู่ตามลำพัง ไม่มีผู้ดูแล และผู้สูงอายุไม่สามารถช่วยเหลือตนเองได้ ทำให้เกิดการตัดขาดจากสังคมภายนอกโดยสิ้นเชิง

องค์การสหประชาชาติได้เล็งเห็นถึงความสำคัญต่อการทารุณกรรมสตรีสูงอายุในครอบครัว จึงได้ดำเนินการศึกษาการกระทำความรุนแรงต่อสตรีสูงอายุ เพื่อให้เกิดการป้องกันและเยียวยาสถานการณ์ที่สตรีสูงอายุถูกทอดทิ้ง ถูกทารุณกรรม ถูกกระทำความรุนแรง และค้นหาแนวทางเสริมสร้างความเข้มแข็งแก่สตรีในกลุ่มผู้สูงอายุ ซึ่งได้ดำเนินการศึกษาในประเทศสหรัฐอเมริกา แคนาดา อังกฤษ ฟินแลนด์ ออสเตรเลีย และเบลเยียม โดยการเก็บข้อมูลผ่านโทรศัพท์โดยตรง การสัมภาษณ์บุคคล การสัมภาษณ์หน่วยงาน การส่งแบบสอบถาม และการวิเคราะห์จากรายงานที่เกี่ยวข้องกับความรุนแรงระหว่างคู่สมรส (Intimate partner violence : IPV)

๒

จากการศึกษาในประเทศดังกล่าว พบว่าสตรีสูงอายุมีความเสี่ยงที่จะตกเป็นเหยื่อของการถูกกระทำความรุนแรงมากกว่าบุรุษสูงอายุถึงสองเท่า โดยเฉพาะอายุระหว่าง ๘๐-๘๙ ปี ที่อาศัยอยู่ตามลำพังและต้องการการดูแล ส่วนผู้สูงอายุที่ถูกทอดทิ้งให้อยู่ตามลำพังมีความเสี่ยงด้านความปลอดภัยและสภาพความเป็นอยู่ เนื่องจากผู้สูงอายุไม่สามารถให้การดูแลทรัพย์สิน อาหาร หรือสัตว์ของตนเองได้ ด้านความแตกต่างในวัฒนธรรมของผู้อพยพจากวัฒนธรรมที่แตกต่างกันเป็นตัวอย่างของความแตกต่างในการรับรู้การละเมิดสิทธิของผู้สูงอายุ ซึ่งมักจะถูกกำหนดไว้ในบริบทของความสัมพันธ์ในครอบครัว ด้านความต้องการและช่องโหว่ของการให้บริการ พบว่าผู้สูงอายุต้องการข้อมูลเพื่อเป็นการป้องกันตัวเองไม่ให้ตกเป็นเหยื่อการถูกทารุณกรรม ต้องการสถานที่ปลอดภัยในการอยู่อาศัย วิธีการจัดการกับปัญหาทางการเงิน และต้องการการดูแลที่เหมาะสมจากผู้ให้บริการ

ดังนั้น การสนับสนุนสิทธิสตรีในกลุ่มผู้สูงอายุจึงมีความสำคัญต่อการดำเนินงานด้านนโยบายของโลก ที่จะก้าวไปสู่สังคมสูงอายุ จึงควรมีการทบทวนหรือเพิ่มเติมกฎหมายที่เกี่ยวข้องกับการละเลย การทอดทิ้ง การทารุณกรรม และการกระทำความรุนแรงกับสตรีสูงอายุในทุกรูปแบบ รวมทั้งควรมีการวิเคราะห์การดำเนินงานและผลกระทบของการขจัดการทารุณกรรมต่อสตรีสูงอายุด้วย เพื่อแสดงให้เห็นถึงความเชื่อมโยงระหว่างประเด็นด้านอายุและเพศ การสนับสนุนทุนการวิจัยด้านเพศสภาวะ การพิจารณาคุณสมบัติที่เหมาะสมของผู้ทำงานที่เกี่ยวข้องกับสตรีสูงอายุที่ตกเป็นเหยื่อการถูกทารุณกรรม ซึ่งเป็นกลุ่มที่ต้องพึ่งพิงการคุ้มครองช่วยเหลือจากผู้อื่นเพราะไม่สามารถป้องกันตนเองจากการถูกกระทำที่ผิดกฎหมาย การสร้างการตระหนักของสังคมต่อการทารุณกรรมสตรีสูงอายุ และหยุดการกระทำความรุนแรงต่อสตรีสูงอายุในทุกรูปแบบ หากทุกคนตระหนักและให้ความสำคัญต่อปัญหาการทารุณกรรมผู้สูงอายุด้วยการยุติความรุนแรงต่อสตรีสูงอายุในทุกรูปแบบ ผู้สูงอายุก็จะสามารถดำรงชีวิตในสังคมได้อย่างปลอดภัย